Parys-boere: Verskeie onbeantwoorde vraeDie beskuldigdes in die hof. Foto: Mariné Lourens ŉ Mediese dokter wat Woensdag tydens die sogenaamde Parys-boere-moordverhoor getuig het, kon verskeie van die vrae wat tydens kruisondervraging aan hom gestel is, nie beantwoord nie. Dr. Sifiso Nxumalo, ŉ mediese dokter, het getuig in die saak teen Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren. Die ses mans word daarvan aangekla dat hulle deel van ŉ groep boere in die gemeenskap was wat op 6 Januarie 2016 vir Samuel Tjixa en Simon Jubeba op die plaas Swartklip aangekeer en so erg aangerand het dat hulle later in die hospitaal aan hul beserings beswyk het. Nxumalo was die dokter aan diens die aand toe Tjixa en Jubeba na die Parys-hospitaal gebring is. Adv. Nico Dreyer, vir die verdediging, het Nxumalo Woensdag uitgevra oor sy vroeëre getuienis dat Jubeba ŉ sny aan die agterkant van sy kop gehad het wat 3 cm tot 4 cm lank en 3 cm diep was. Dreyer het gesê volgens sy navorsing is ŉ mens se kopvel tussen 4 mm en 8 mm dik. ŉ Mens sou dus verwag dat ŉ sny van 3 cm beteken dat die pasiënt ŉ skedelfraktuur gehad het. Nxumalo het gesê die pasiënt het volgens sy assessering nie enige skedelfrakture gehad nie. Hy kon nie verduidelik hoe dit dus moontlik is dat die sny 3 cm diep was nie. Dreyer het Nxumalo ook gevra oor Tjixa se telling van 14/15 op die Glasgow-komaskaal. Die Glasgow-komaskaal word gebruik om die bewustheidstoestand van ŉ pasiënt aan die hand van spesifieke aspekte te bepaal, waaronder reaksie van die oë, verbale reaksie en motoriese reaksie. Nxumalo het gesê Tjixa het een punt vir verbale reaksie verloor. Dr. Sifiso Nxumalo. Foto: Mariné Lourens Tog kon Nxumalo nie aan die hof verduidelik hoekom daar op die hospitaalrekords aangedui word dat Tjixa slegs een punt vir verbale reaksie verloor het, wanneer Nxumalo in sy polisieverklaring, wat in Mei 2016 afgeneem is, aangedui het Tjixa was by sy bewussyn maar nie in staat om enigsins te praat nie. Regter Corné van Zyl wou ook by Nxumalo weet hoekom die suster op die hospitaalvorm waar die pasiënt se huistaal aangedui moet word, geskryf het “kommunikeer nie”. Nxumalo kon ook geen antwoord hiervoor gee nie. Van Zyl het Nxumalo daarop gewys dat al die inligting op die hospitaalvorm, wat sonder Tjixa se insette ingevul kon word, bv. bloeddruk, ens. wel ingevul is. Aspekte waarvoor Tjixa se verbale reaksie nodig sou wees, soos taal, pynvlakke en slaappatrone, is egter nie ingevul nie. Van Zyl het Nxumalo gevra of hy ŉ verduideliking hiervoor het. Nxumalo het hierop geantwoord dit moes ingevul gewees het. Dreyer het ook aan Nxumalo gevra of dit mediese protokol is om, wanneer ŉ pasiënt ŉ kopbesering het, die pasiënt elke 15 minute aan die hand van die Glasgow-komaskaal te evalueer om te bepaal of sy toestand moontlik versleg. Nxumalo het toegegee dit is wel mediese protokol, maar het ook getuig hy het beide Tjixa en Jubeba elkeen net een keer aan die hand van die Glasgow-komaskaal geëvalueer. Nxumalo is ook gepols oor ŉ voorskrif vir Valium wat hy vir Tjixa voorgeskryf het nadat Tjixa in ŉ saal by die Parys-hospitaal opgeneem is. Dreyer wou weet hoekom Nxumalo Valium vir ŉ pasiënt met ŉ kopbesering sal voorskryf. Hy het getuig Valium word voorgeskryf om pasiënte te kalmeer indien hulle rusteloos, verward of gewelddadig is. Dreyer het dit gestel dat daar geen bewyse voor die hof is dat Tjixa rusteloos, verward of gewelddadig was nie. Tjixa het die oggend van 7 Januarie 2016 in die hospitaal in Parys gesterf, terwyl Jubeba na die Pelonomi-hospitaal in Bloemfontein oorgeplaas is waar hy ook aan sy beserings beswyk het. Nxumalo is Woensdag as getuie verskoon. Die staat sal na verwagting ná middagete sy volgende getuie, ŉ verpleegster by die Parys-hospitaal, roep. Lees alle vorige berigte oor die Parys-boere op Maroela Media.